Ma ei oska öelda, kas 5 aastat töötamist oligi tema oodatav eluiga, sest esimesi tõsiseid häireid  täheldasin juba eelmisel suvel. Selleks talveks jõudis olukord niikaugele, et ma ei saanud enam usaldada ajastatud salvestamist (taimeriga), sest seade tegi mitu katset ennast käivitada ja parimal juhul kulus tal selleks siis 4-6 minutit (pidin taimeri panema kuni 10 minutilise varuga) või jäi see üldse ära. Kusagil aprillis tekkis olukord, kus igasugune taimeriga salvestamine muutus võimatuks ja pidin salvestamiseks nupule vajutama. Järgmine haiguse süvenemise staadium oli selline, et seade ei võtnud käivitamisel  enam telepilti või signaali ette. Tuli klõpsida kuni kümmekond korda teda sisse ja välja, kuni viimaks tuli mõistus koju, tuvastas plaadi ja suutis ennast ka sagedusele häälestada telekanali näitamiseks.